cyanic-selkie/wikianc huggingface dataset:
Blasketøyene
Historie
Øyboerne var gjenstand for omfattende antropologisk og språklig undersøkelser rundt slutten av 1800- og begynnelsen av 1900-tallet, spesielt fra forfattere og lingvister som Robin Flower, George Derwent Thomson og Kenneth H. Jackson. Takket være deres og andres oppmuntring ble en rekke bøker skrevet av øyboere som registrerte mye av øyenes tradisjoner og levesett. Disse er blant annet An toileánach (The Islandman) og Allagar na hInise (Island cross-talk) av Tomás Ó Criomhthain, Peig and Machnamh Seanamhná (An Old Woman's Reflections) av Peig Sayers, Fiche Blian ag Fás (Twenty Years A-Growing) av Muiris Ó Súilleabháin og Letters from the Great Blasket av Eilís Ní Shuilleabháin.
Politikeren Charles J. Haughey kjøpte i 1974 Inishvickillane, en av Blasketøyene, fra etterkommerne av Ó Dalaigh-familien, som hadde bodd på øya 70 år tidligere. Som taoiseach (irske regjeringssjef) brukte Haughey øya som et sommerferiested og var vert for mange framtredende besøkende, blant annet den franske presidenten François Mitterrand. I 1989 introduserte han lovgivning for å gjøre Blasketøyene om til en nasjonalpark, også med fullmakter til obligatorisk kjøpsordre. Dette ble dømt grunnlovsstridig av dommer Kimberley Budd i 1998.
Den øya i øygruppen som ligger lengst vest, Tearaght, var bebodd av fyrvoktere fram til 1988, da fyret ble automatisert.
Bevaring
Blasket-øyene er et viktig sted for formering av havert i Irland og har minst 13 arter av hekkende sjøfugl. Øyene og det omkringliggende vannet er utpekt av Det europeiske miljøbyrået som et Natura 2000 spesialområde for bevaring, og fem av øyene (men ikke Great Blasket Island) er også utpekt som et særskilt beskyttet område.
Moderne transport
Det er en fergetjeneste som kun anløper til Great Blasket og seiler fra Dún Chaoin på Dinglehalvøya. Denne fergetjenesten er hovedsakelig for dagsturister. Folk kan også slå leir på øya over natten. Passasjerer blir overført til en RIB (rigid inflatable boat, «stiv oppblåsbar båt») når fergen nærmer seg øya, da det ikke er tilstrekkelige landingsfasiliteter for et større fartøy.
Martin Luther (diplomat)
Martin Franz Julius Luther (født 1895, død 13. mai 1945 i Berlin) var en tysk nasjonalsosialistisk embedsmann som medvirket til gjennomføringen av holocaust særlig i land alliert med Tyskland. Han var undersstatssekretær i utenriksdepartement (Auswärtiges Amt) i 1941-1943.
Luther var uten utdanning utover grunnskolen og hadde heller ingen bakgrunn fra utenrikstjenesten. Han arbeidet seg opp som forretningsmann innenfor møbelhandel og -transport og ble slik kjent med Joachim von Ribbentrop. I 1936 begynte Luther å arbeide for nazistpartiet NSDAP og i 1938 ble han ansatt i utenriksdepartementet kort etter at Ribbentrop ble utenriksminister. Luther representerte Ribbentrop under Wannsee-konferansen og medvirket til holocaust blant annet ved at Luther hadde ansvar for jødesaker hos Tysklands allierte.
Det er uklart hvilke motiver Luther hadde for sin virksomhet under nazismen. Han tilhørte ikke veteranene i partiet og var trolig ikke ideologisk motivert. I 1942-1943 tok han en stor risiko da han vendte seg mot sin gamle velgjører Ribbentrop og deltok sammen med blant andre etterretningssjef Walter Schellenberg i et komplott for å få Ribbentrop avsatt. En av hensiktene med komplottet var å tilrettelegge for at utenrikstjenesten kunne innlede fredsforhandlinger ved de vestlige allierte.
Himmler støttet Ribbentrop og Luther ble i februar 1943 arrestert og internert i Sachsenhausen der hadde relativt bekvemme soningsforhold fordi han var en prominent fange. Han forsøkte flere ganger å ta sitt liv i fangenskap. I august 1942 hadde han et kraftig angina pectoris som tydet på alvorlig hjertesykdom. Da sovjetiske styrker nærmet seg Berlin ble han sluppet fri og innlagt på sykehus på grunn av sviktende helse. Han døde 13. mai 1945 i Berlin få dager etter kapitulasjonen på grunn av dårlig hjerte eller selvmordsforsøk.
Bakgrunn
Martin Franz Julius Luther ble født 16. desember 1895 i Berlin i det daværende Det tyske keiserrike. Luther begynte på Gymnasium uten å fullføre med Abitur (artium).
I 1914 meldte Luther seg som frivillig til krigstjeneste under første verdenskrig hvor han tjenestegjorde ved jernbanen, og han ble i 1917 forfremmet til løytnant i reservestyrken. Han ble tildelt jernkorset (andre klasse) og Frontkämpferkreuz. Han begynte krigstjeneste 18 år gammel og fullførte ikke gymnas (tysk: Abitur). Senere arbeidet han som møbelspeditør med eget firma. Den første forretningsvirksomhetene gikk raskt konkurs, senere gjorde han det bra økonomisk og i 1933 var han innehaver av en leiegård i Dahlem. Leiegården var så stor at han hadde ansatt vaktmester og han ansatte hushjelp til egen familie. Han meldte seg inn i NSDAP og Sturmabteilung (SA) 1. mars 1932. I Dahlem ble Luther kjent med familien Ribbentrop som leide ham til pusse opp og bygge på villaen. Fru Ribbentrop hadde hang til luksus noe Luther utnyttet for å innynde seg hos henne.
Virke under nazismen
Luther ble brukt av Joachim von Ribbentrop for å flytte hans møbler fra Berlin til London da Ribbentrop ble ambassadør der. Luther ble med til London da Ribbentrop tiltrådte der. Han ble deretter ansatt av Ribbentrop og hans hustru som interiørarkitekt for den nye tyske ambassade som Ribbentrop hadde bygd i London. Luther var en dyktig planlegger, og det førte til at han ble engasjert som en av lederne av Ribbentrops partibaserte utenrikspolitiske rådgivningsgruppe (Dienststelle Ribbentrop) senere samme år. Han ble en av Ribbentrops favoritter når det gjaldt å få «ordnet» ting. I 1941 ble han ministerialdirektør med embedsbetegnelsen understatssekretær.
I august 1936 begynte Luther å arbeide under Ribbentrop i NSDAPs partikontor for utenrikssaker («Büro Ribbentrop» eller «Dienststelle Ribbentrop»). Luther fikk i november 1936 i oppdrag å liasonkontor for partiet (Parteiverbindungsstelle) innenfor NSDAPs utenrikskontor for å håndtere forholdet til andre deler av NSDAP. Et av oppdragene der var å koordinere utenriksaktivitetene i ulike deler av partiapparatet; Luther skyldte på Alfred Rosenbergs Aussenpolitisches Amt for tidligere misforståelser på området.
Luther var Ribbentrops håndtlanger og problemløser i partisaker, og en av hans viktigste roller var å forsvare Ribbentrop mot angrep fra rivalene. Luther viste seg i disse rollene å ha et særegent talent for organisering: Mens Ribbentrop hadde et avslappet forhold blant annet til rekruttering arbeidet Luther systematisk for å sikre seg de beste (flere med doktorgrad) og mest lojale (de fleste hadde lang karriere i partiet) unge medarbeiderne som han selv intervjuet før de ble ansatt. I 1937 klaget Rudolf Hess og Hitlers sekretær Martin Bormann til Ribbentrop over at Luther involverte partiets fylkesledere (Gauleiter) i utenrikspolitikk. Luther vred seg unna og sørget for fortsatt kommunikasjon til og fra partiets lokallag om saker av utenrikspolitisk relevans.
Luther arbeidet stadig for å utvide sitt myndighetsområde på bekostning av rivalene. Parteiverbindungsstelle var underlagt Ribbentrops nestkommanderende for politiske spørsmål og han fikk overtalt Ribbentrop til flytte liasonkontoret ett nivå opp i hierarkiet. Luther sørget også for at Rudolf Likus, Ribbentrops adjutant, dirigerte all korrespondanse med partiapparatet via Luther selv slik at han hadde kontroll over informasjonsflyten. Høsten 1937 oppsto den første konflikten med Ribbentrop som sa opp Luther og oppløste avdelingen hans.
Tidlig i 1938 gikk Ribbentrop med på å ansette Luther på nytt i kontoret for partirådgivning, Parteiberatungsstelle også kjent som Luther-kontoret, som var mer beskjedent enn forløperen. Ribbentrop overtok som tysk utenriksminister i februar 1938 (etter Konstantin von Neurath). Luther var på denne tiden siktet for underslag av partiets midler og kunne ikke bli ansatt i utenriksdepartementet mens han sto i fare for å bli ekskludert fra partiet. Ribbentrop fikk Bormann til å legge bort partiets svindelsak mot Luther.
I utenriksdepartementet
Sent på høsten 1938 ble Luther ansatt i utenriksdepartementet som leder for et nyopprettet kontor, Referat Partei, med ansvar for koordinering av partisaker. Luther fikk aksept for at alle offisielle utenlandsreiser (både for partiet og for staten) og tilsvarende mottakelse av utenlandske gjester skulle gå gjennom Luthers kontor. Samtidig med stillingen i utenriksdepartementet fortsatte han å håndtere Ribbentrops bygge- og oppussingsprosjekter. En ubetalt regning på 7000 Reichsmark for meissenporselen til Ribbentrops bolig dekket han ved å kreve at utenriksdepartementet refunderte et teppe som Ribbentrop skal ha kjøpt mens han var ambassadør i London. Luther sørget for at Ribbentrop overtok sølvtøy fra Østerrikes tidligere ambassader. Blant byggeprosjektene under Luthers oppsyn var en villa i Fuschl i de østerrikske alpene og en ny residens (et «palass») i Berlin for utenriksministeren. I samarbeid med Otto Abetz sørget han for ekstra togvogner fra Frankrike for å frakte 20.000 flasker sjampanje og kunst stjålet fra jøder. Luther oppsøkte Albert Speer personlig for å sikre seg spesielle byggevarer til Ribbentrops bolig. I april 1940 foreslo Luther for Ribbentrop opprettelse av en ny avdeling, Abteilung Deutschland, i utenriksdepartementet og under Luthers ledelse. Den nye avdelingen ble opprettet 7. mai 1940 og Luther utnevnt til leder. Avdelingen fikk ansvar for flere til dels helt urelaterte områder blant annet for trykking og distribusjon av materiell, geografiske tjenester (blant annet kart), utenlandsreiser for sentrale tjenestemenn og ledere, spesielle byggeprosjekter, jødesaker, frimurere og flyktninger, kontakt med nazipartiet, SS/Reichssicherheitshauptamt og politiet. Luther hadde seksjonsledere under seg, blant annet Franz Rademacher som leder for Referat DIII (jødesaker), men var selv leder for to seksjoner. Ribbentrop utpekte i tillegg Luther som leder for Sonderreferat Organization med ansvar for å foreslå reformer i utenrikstjenesten og med fullmakt til å gripe inn i all avdelinger i utenriksdepartementet. Luther fikk først kontroll over trykking og distribusjon, i januar 1941 fikk han kontroll over en informasjonsavdeling ledet av Luthers venn Günther Altenburg (Altenburg ble etter kort tid Bevollmächtigter des Reiches i det okkuperte Hellas). Luther fikk etterhvert kontroll over all propagandavirksomhet i utenriksdepartementet.
I mai 1941 ble to kontorer med ansvar for politiske og økonomiske aspekter ved etnisk tyske minoriteter i andre land overført til Abteilung Deutschland. Sommeren 1941 opprettet han et nytt kontor (DX) ned ansvar for utenlandske arbeidere i Tyskland. I 1942 kom ytterligere to kontorer: DXI (internasjonale relasjoner for veteraner) og DXII (kirkesaker). Han ble forfremmet til Unterstaatssekretär i juli 1941; han hadde en svært rask karriere for en person uten utdanning. Luther rekrutterte politiske aktive og velutdannede medarbeidere, og han lykkes med å skap lagånd og gjøre dem lojale: De anså sin sjef Luther som ukonvensjonell og tøff moderne leder som viste hvordan han skulle få ting gjort. Dette sto i kontrast til den eldre garde av profesjonelle diplomater som avskydde Luther. Rademacher var utypisk ved at han opportunistisk meldte seg inn i partiet etter maktovertakelsen i 1933. Tre fjerdedeler av Luthers medarbeidere ble innkalt til militærtjeneste i slutten av 1942 da krigslykken snudde for godt.
Luther tilhørte SA og forsøkte, stort sett med lite hell, å få SA-menn inn i utenriksdepartementet. Med Luthers påvirkning ble Siegfried Kasche, Adolf Heinz Beckerle og Dietrich von Jagow ambassdører i henholdsvis Den uavhengige staten Kroatia, Bulgaria og Ungarn. I Romania (Manfred von Killinger) og Republikken Slovakia (Hanns Ludin) var det også SA-menn som ambassadører. Luther hadde et godt forhold til Otto Abetz som var utsending til Vichy. Gjennom sitt nettverk kunne Luther gå utenom statssekretæren og departementets politiske avdeling som skulle håndtere utenriksstasjonene. I forholdet til Ribbentrop gikk han utenom tjenestevei ved Ernst von Weizsäcker som hadde høyere rang.
Luther ble raskt Himmlers og Heydrichs mann og begynte å undergrave utenriksminister Ribbentrops posisjon. Luther ble regnet som en effektiv administrator med talent for byråkratisk borgerkrig. Hans kalde og skruppelløse metoder gjorde ham til en farlig motstander i maktkampene internt i det tredje rike. Han ble forfremmet til Unterstaatssekretär i juli 1941, arbeidet sammen med Adolf Eichmann og fikk kjennskap til at massemordet på jøder hadde begynt.
Jødeforfølgelsene og holocaust
Luther var fra 1940 til 1943 som leder for Avdeling D (Tyskland) ansvarlig for samarbeidet med Himmler og RSHA og for fagområdet D III (Judenfrage, Rassenpolitik, Information der Auslandsvertretungen über wichtige innenpolitische Vorgänge = "Jødespørsmålet, rasepolitikk, utenriksrepresentasjonenes informasjoner om viktige innenrikspolitiske begivenheter"). Ved sitt tette samarbeid med Adolf Eichmanns tjenestested gjorde Luther Avdeling D til en av de embedsinstanser som beskjeftiget seg med Endlösung ("Den endelige løsning" på "jødespørsmålet").
Franz Rademacher, som akkurat var blitt leder av Judenreferat III der Abteilung Deutschland (Jødeavdeling III i Utenriksministeriet), skrev i forbindelse med Madagaskarplanen et notat til sin overordnede Martin Luther en betraktning om at «den ønskelige løsning er at alle jøder sendes ut av Europa». Meningen var at jødene etter avreisen til Madagaskar skulle fratas sine statsborgerskap. Når de var ankommet, skulle de brukes som gisler for å holde de tilbakeværende jøder i Europa i age. Etter å ha mottatt notatet la Luther saken frem for utenriksminister Joachim von Ribbentrop. Den 18. juni 1940 talte både Adolf Hitler og Ribbentrop med Benito Mussolini om planen i forbindelse med drøftelser om Frankrikes skjebne etter landets nederlag.
Utenriksdepartementets bidrag til folkemordet på jødene bestod først og fremst i den diplomatiske forberedelse og sikring av jødedeportasjonene fra okkuperte eller vennligsinnede stater. Utenriksdepartementet ble involvert i saker som gjaldt utenlandske jøder bosatt i Tyskland, jøder i land som utenriksdepartementet hadde politisk ansvar for (Frankrike, Danmark og Serbia), og jøder i nøytrale og allierte land som måtte presses diplomatisk til å utlevere landets jøder til SS. Ribbentrop ville ikke motsette seg Hitlers tiltak mot jødene, men ville ikke ha noe personlig å gjøre med gjennomføringen. Ribbentrop ga ordre om at kommunikasjon fra SS (inkludert fra Himmler personlig eller adressert til Ribbentrop personlig) skulle gå direkte til Luther.
I september 1941 appellerte Felix Benzler, utenriksdepartementets utsending i Serbia, til Ribbentrop om å hindre den planlagte henrettelsen av 8000 jøder i SS' fangenskap i Serbia. Ribbentrop ba da Luther om å avklare saken med Reinhard Heydrich. Dette var den første store massakren på jøder utenfor Polen og Sovjetunionen, og utenriksdepartementets involvering var et sjokk for de tradisjonelle diplomatiet. Weizsäcker fortalte i september 1941 Ribbentrop om Einsatzgruppenes aktiviteter i øst og ba Ribbentrop gjøre noe for å få slutt på massakrene. I desember 1941 fikk Ribbentrop den detaljerte rapporten om Einsatzgruppenes massakrer, men vegret seg mot å se på detaljene. Luther avfeide forespørselen fra Benzler og støttet massedrapene.
Ribbentrop insisterte på at jøder med utenlandsk statsborgerskap ikke skulle deporteres til konsentrasjonsleirer for å unngå diplomatiske problemer. Ribbentrop overlot til Luther å forhandle med de antisemittiske regjeringene i Slovakia, Kroatia og Romania, med det resultat at jøder fra disse landene bosatt i Tyskland ble sendt til konsentrasjonsleirer høsten 1941. Innen utgangen av 1941 var Ribbentrop kjent med at det foregikk massedrap på jøder i øst, men han unngikk å skaffe mer informasjon om hva som foregikk. Ribbentrop kjente trolig ikke til Wannsee-konferansen opprinnelig berammet til desember 1941.
I august 1942 sørget SS for å deportere jøder fra Romania uten avklare saken med ambassaden i București, noe som var et tilbakeslag for utenriksdepartementet i maktkampen med SS i Romania og Ribbentrop ble rasende. SS la med oppfordring fra Luther press på Italia til å deportere jødene i Dalmatia, mens Ribbentrop forutsatte at alt som hadde med Italia å gjøre skulle gå via ham personlig. Luthers arbeid i Italia og Romania mislykkes. I slutten av august 1942 beordret Ribbentrop Luther til å holde seg unna alle jødesaker på Balkan. Utenriksdepartementets bidrag til holocaust stanset da opp midlertidig og det ble en pause i deportasjonene fra Romania og Kroatia. Etter å ha blitt skjelt ut av Hitler i slutten av september 1942 engasjerte Ribbentrop seg i gjennomføring av holocaust og satte på nytt Luther i arbeid med jødesaker.
Wannsee-konferansen
Heydrich overlot ofte til Eichmann å skrive brev for seg hvorpå han bare godkjente og signerte. Invitasjonen til Martin Luther var merket «personlig» og begynte med «Kjære partimedlem Luther». Brevet var utarbeidet i gestapos avdeling IV B4 som var ledet av Eichmann. Luther ble trolig invitert til Wannsee på grunn av sin brutale holdning til jødene i Serbia høsten 1941.
På Wannsee-konferansen i januar 1942, som var sammenkalt av SS-Obergruppenführer Reinhard Heydrich for å gjennomarbeide detaljene for «Den endelige løsning», anbefalte Luther at man på grunn av de lavere antall jøder i de nordiske land i første omgang satte dem til side (tysk: diese Länder vorerst noch zurückstellen), og konsentrerte seg mer om det sørøstlige og det vestlige Europa. De sivile deltakerne på Wannsee-konferansen hadde typisk rang som statssekretær, mens Luther hadde lavere rang og Adolf Eichmann var den minst betydningsfulle deltakeren. Drøftingene på møtet gjaldt mest tekniske (blant annet transportordning) og formelle spørsmål (for eksempel om personer i blandingsekteskap skulle inkluderes). Referatet viser ingen innvendinger mot målsetningene. En av de få innvendingene var fra Martin Luther som trodde arbeidet ville støte på utfordringer i enkelte land.
I Wannsee ble Luther enig med Heydrich om samarbeid mellom utenriksdepartementet og RSHA om gjennomføring av jødeutryddelsen. Luther var dypt involvert i deportasjoner av jøder fra det vestlige og sørøstlige Europa (Polen og Sovjetunionen var utenfor utenriksdepartementets virkeområde). Han tok 16. februar 1942 kontakt med den tyske legasjonen i Bratislava angående 20 000 unge sterke slovakiske jøder som skulle sendes på arbeid i øst. Jødene skulle sendes i forståelse med den slovakiske regjeringen. Slovakiske myndigheter tok ivrig mot forslaget (Vorschlag mit eifer Aufgegriffen) ifølge de tyske diplomatene i Bratislava. Luther arbeidet ustanselig for å få nølende regjeringer i andre land til å iverksette mer vidtrekkende deportasjoner.
Adolf Eichmann utarbeidet en protokoll etter konferansen. Dette var ikke en utskrift av alt som ble sagt på møtet, men et svært redigert versjon av et møtereferat. Protokollen lister opp deltakerne og gjengir ingen motstand mot planen om å «løse jødespørsmålet» i hele Europa. Protokollen ble utarbeidet i flere kopier og sirkulert. En kopi tilhørende Martin Luther i utenriksdepartementet ble funnet av amerikanske etterforskere sent i 1946 blant dokumenter fra utenriksdepartementet. Den tyske regjeringen hadde i januar 1945 gitt ordre om at alle hemmelige dokumenter skulle ødelegges for å unngå at de allierte fikk hånd om dem. Utenriksdepartementet hadde flyttet sine arkiver ut av Berlin på grunn av bombingen og dokumentet overlevde.
Luthers kopi av møtereferatet fra Wannsee var den eneste som overlevde krigen. Mens Luther satt fengslet under krigen ble en mappe med dokumenter om antijødiske tiltak, inkludert dokumentene fra Wannsee, flyttet fra kontoret og ble derfor ikke ødelagt sammen med andre dokumenter. Det utførlige møtereferatet (protokollen) utarbeidet av Eichmann er et uvurderlig historisk dokument. Den samlede planleggingen av holocaust utenom dette møtet er omstridt i ettertid og lite dokumentert, derfor gir protokollen et særlig viktig innblikk i beslutnings- og planleggingsprosessen bak holocaust. Protokollen gir inntrykk av at møtet ble avholdt for å gjøre grunnleggende beslutninger om folkemordet. Dette inntrykket er vanskelig å forene med det historikerne visste om forutgående hendelser under holocaust. Den tyske fjernsynsfilmen Die Wannseekonferenz er basert på disse dokumentene.
Etter møtet tilfalt det Luthers avdeling å overtale eller presse de tyske satellittstater til å utlevere sine jødiske befolkninger, en oppgave han utførte med stor iherdighet. Luther skrev i forbindelse med Wannsee-konferansen et entusiastisk notat til Heydrich der han uttrykte håp om raskest mulig deportasjon av jødene fra Romania, Slovakia, Kroatia, Bulgaria, Ungarn og Serbia. I februar 1942 tok Luther på forespørsel fra RSHA initiativ til den første deportasjonen fra Republikken Slovakia, der ambassadør Hanns Ludin medvirket til å sikre regimets samarbeid. Omtrent samtidig medvirket ambassadør Abetz til deportasjon av de først 25.000 franske jødene til leirer i det okkuperte Polen. Ribbentrop var ikke involvert i disse første deportasjonene og trolig ikke informert. Luther anstrengte seg for å få de italienske jødene deportert i håp om at han selv kunne få æren og samtidig diskreditere Ribbentrop som var mer tilbakeholden.
Komplott mot Ribbentrop
Merkelig nok fortsatte Luther også i denne perioden å virke som fru Ribbentrops assistent ved utvalg av design og møbler til hennes forskjellige hus, og til å gi henne råd i klesveien. Luther mislikte sterkt å måtte arbeide for Ribbentrops hustru, og gav til kjenne for venner at hun behandlet ham som en av tjenerstaben. Dette var begynnelsen på bruddet mellom ham og familien Ribbentrop.
I 1942 bygget det seg blant Luthers medarbeidere opp en sterk misnøye med Ribbentrop og hans ledelse av utenriksdepartementet, det var særlig unge, overbeviste nazister som ble desillusjonert. Luther selv mistet selv den gode personlige relasjonen til Ribbentrop og hans hustru, og Luthers maktbase forvitret etterhvert, noe som trolig bidro til at Luther gikk mot sin velgjører. Tidlig i 1943 kulminerte dette i et forsøk på få Ribbentrop fjernet. En gruppe menn med Walter Kieser og Walter Buettner i spissen utformet en «Europa-Plan» som skalle være grunnlag for fred med de vestlige landene: Planen skisserte en føderal forfatning for Europa basert på folkeretten og suverene stater; Tyskland skulle oppgi forsøk på skaffe seg herredømme; og Polen og Tsjekkeoslovakia skulle gjenopprettes. Luther formidlet planen til Ribbentrop. Ribbentrop var imponert over denne plan som minte om hans egen europeiske plan fra 1941.
Ribbentrop la, etter gjentatt press fra Luther, Europa-planen frem for Hitler i desember 1942. Hitler avviste planen fordi slik forberedelse til fredssamtaler var unødvendig og erklærte at når det var tid for fred trengte han ikke slike ideer. Walter Buettner og hans gruppe konkluderte med at både Ribbentrop og Hitler var stormannsgale. De håpet at ved å bli kvitt Ribbentropp ville det være mulig for utenrikstjenesten å få til fredssamtaler som kunne lede til et kompromiss. De forestilte seg også at Ribbentrops fall ville dra med seg hele regimet - Christopher Browning beskriver dette siste som en vill vrangforestilling. Browning forklarer vrangforestillingen med at de ikke lenger klarte å skjelne mellom de lettkjøpte seirene i den byråkratiske territoriekampen og muligheten for å rive ned regimet som helhet. Luther forsøkte å kontakte Himmler gjennom Walter Schellenberg med sikte på å avsette Ribbentrop. Franz Rademacher mente dette var en farlig plan, blant annet fordi Luther ikke var vel ansett i SS: Luther hadde SA-bakgrunn og han hadde forsvart utenriksdepartementet mot forsøk fra SS på å utvide sitt ansvarsområde. Heydrich (som døde sommeren 1942) hadde truet med å sette Luther og hans folk i konsentrasjonsleir om de forsøkte å blokkere SS' planer. Luther var trygg på Schellenberg som hadde samme syn på Ribbentrop og Schellenberg hadde selv planer om fredsforhandlinger noe han mente Ribbentrop sto i veien for. I januar 1943 informerte Schellenberg Luther om kontakt med amerikanske hemmelige tjenester. Planen om å felle Ribbentrop var dels motivert av forsøk på å få i gang fredsforhandlinger.
Rademacher hadde opprinnelig oppfattet Luther som en radikal nazist og helt lojal til Ribbentrop. Ifølge Rademacher mente Luther at utenrikstjenesten også i krigssituasjon måtte holde åpne kanaler til fienden slik at fredsforhandlinger kunne komme i gang når som helst. Luther mente at Ribbentrop i sin stormannsgalskap hindret diplomatene å gjøre jobben sin og kastet bort alle gode muligheter. Ifølge Rademacher var Luther dessuten desillusjonert med nazisystemet som siden 1933 hadde utviklet seg til en totalitær politistat.
Ifølge Christopher Browning er det troverdig at Luther allerede ved årsskiftet 1941/1942 (etter at en rask seier på østfronten ikke lenger var i sikte og USA var gått inn på alliert side) begynte å tenke på fredsavtale: Luther var en amoralsk realist som ikke trodde Hitler ville utrette mirakler og som ikke trodde på heroisk kamp til siste mann. Browning vurderer beskrivelsen av Luther som desillusjonert er lite troverdig i og med at Luther selv hadde medvirket til oppbygging av systemet og utnyttet det til egen fordel. Browning skriver at Luthers egen stilling høsten 1942 var svekket blant annet på grunn av interne granskinger i departementet noe som gjorde at han lettere ga etter for press fra de unge medarbeiderne og ble trukket inn i Schellenbergs planer. Browning konkluderte med at Luthers opprør mot Ribbentrop var en desperat handling og ikke utslag av ambisjoner.
Luther hevdet at Ribbentrop var sinnssyk (Luther hadde samlet en mappe med dokumentasjon) og ute av stand til å fungere som utenriksminister. Luther oppfordret Himmler til å ta affære. Himmler vaklet et øyeblikk, men endte med å støtte Ribbentrop og fikk Luther arrestert av Gestapo 10. februar 1943. Ribbentrop forlangte at Luther og hans allierte straks måtte henrettes for forræderi. Flere av Luthers medsammensvorne ble i stillhet sendt til østfronten, mens Schellenberg slapp unna og saken ble dysset ned. Ribbentrop sto etter dette i gjeld til Himmler.
Schellenberg mente det var Luthers skyld at angrepet på Ribbentrop mislykkes fullstendig, blant annet fordi den sky og følsomme Himmler skal ha blitt skremt av at den pågående Luther. Walter Buettner (Luthers medarbeider) forsøkte i januar 1943 å involvere rikskanselliet blant annet Martin Bormann som viste seg å være på bortreist. Schellenberg insisterte på at det var avgjørende å fjerne Ribbentrop for å få igang forhandlinger med USA. Ifølge Luther fikk han 8. februar Schellenbergs garanti for at Himmler ville bidra til å felle Ribbentrop. På forspørsel fra Schellenberg leverte Luther en skriftlige rapport som beskrev Ribbentrop som inkompetent og mentalt i ubalanse. Himmler vaklet da han fikk rapporten og Schellenberg forsøkte å overtale ham til å støtte Luther.
Karl Wolff, Himmlers stabssjef, var en venn av Ribbentrop og overtalte Himmler til ikke å la kjeltringen Luther presse ut Ribbentrop. Himmler sendte Luthers rapport til Ribbentrop som i raseri tok opp saken med Hitler. Luther ble arrestert 10. februar og han skulle henrettes sammen med Walter Buettner. Luther ble i stedet internert i Sachsenhausen. Buettner og Kieser ble sendt til østfronten i tjeneste for Waffen-SS. Luthers avdeling ble oppløst og gjenværende ansatte ble sagt opp. Det ble ikke gjennomført en nærmere gransking og Schellenberg gikk fri. Naziledelsen ønsket ikke en pinlig avsløring av forholdene i utenriksdepartementet. Hans Schröder, personalsjef i departementet, ønsket ikke gransking fordi det kunne avsløre at han selv var involvert.
I Sachsenhausen hadde Luther bekvemme soningsforhold og bodde den siste tiden sammen med sin kone i et hus i utkanten av leiren. En måned etter at Den røde armé i mai 1945 hadde befridd fangene i Sachsenhausen, døde Luther av hjertesvikt på et sykehus i Berlin (han forsøkte flere ganger å begå selvmord).
Ettermæle og personlighet
Christopher Browning skriver at nazistaten hadde føydale trekk der lederne av de forskjellige grenene av statsapparatet fremstår som vasaller som konkurrerte om å utbre sin makt og oppnå toppledelsens gunst. Joachim von Ribbentrop var en av de minst effektive i denne konkurransen og hadde dessuten lav status blant toppnazistene fordi han ikke var Altkämpfer. Martin Luther viste seg som en effektiv håndtlanger for Ribbentrop. I begynnelsen hadde de to gjensidig nytte av hverandre inntil det ble åpen intern konflikt i departementet hvorpå Luther ble internert i Sachsenhausen fra februar 1943 til slutten av krigen.
Luther regnes som en paradoksal figur i nazistaten. Han var energisk, men hadde svak helse. Han hadde dårlig syn og brukte tykke briller, øynene var konstant hovne på grunn av problemer med bihulene. Luther var ofte syk og måtte jobbe hjemmefra. Luther viste oppriktig omsorg for sine medarbeidere, men var hevngjerrig dersom noen en sjelden gang sviktet lojaliteten og omtanken han viste dem. Luther var svært usikker overfor den eldre garde av profesjonelle diplomater som han ikke følte seg på høyde med og var hårsår for ikke å bli vist samme respekt. Det er uklart hvilke mål han arbeidet mot, bortsett fra å skaffe seg mer makt: Han var ikke en Altkämpfer (naziveteran) eller en ideologisk motivert nazist, Luther hadde antisemittiske holdninger men var ikke en dogmatisk rasist. Christopher Browning omtaler Luther som en amoralsk tekniker i maktapparatet.
Luther var gjenstand for avsky og hat fra sin motstandere. Etter mange år med aggressiv fremferd hadde han skaffet seg mange fiender. Hans fiender omtalte ham som ukultivert, frekk, pågående, falsk, korrupt og skruppelløs og beskrev hans arbeidsmetoder som avskyelige og groteske. Ernst von Weizsäcker kalte Luther for et reptil. Walter Schellenberg var mer imøtekommende og omtalte Luther som energisk og smart, men fullstendig uegnet som offentlig tjenestemann: Han var aggressiv, kald, hensynsløs og en farlig type som bare et totalitært system kunne frembringe.
Utenriksdepartementet spilte en stadig mindre etterhvert som krig og okkupasjon erstattet diplomati. Ribbentrop forsøkte å holde seg relevant ved å være tilstede ved Hitlers forskjellige tilholdssteder mens Luther var i Berlin og forsvarte der restene av Ribbentrops domene. Den gamle garde i utenriksdepartementet betraktet Luthers Abteilung Deutschland som et fremmedlegeme i departementet, mens Ribbentrops rivaler betraktet avdelingen som forsvarer av det ufullstendig nazifiserte departementet.
Gullklausulsaken
Gullklausulsaken var en sak anlagt av Frankrike mot Norge og gikk for Den internasjonale domstol i Haag
Saken gjaldt gyldigheten av gullklausul på norske statsobligasjoner. Saken ble avvist av domstolen i 1957, da statslån, som andre lån, reguleres av intern rett og dermed falt utenfor domstolens kompetanse. Denne avvisning førte til det som ble kalt gullklausulsaken i Høyesterett.
Mazin
Mazin (ladinsk) eller Mazzin (italiensk) er en italiensk kommune i Fassadalen i provinsen Trento, regionen Trentino-Syd-Tirol. Kommunen ligger i Dolomittene, og 84 % av befolkningen er ladinsktalende.
Homogenisering
Homogenisering er en prosess hvor fettpartikler i melk av storfe fortynnes, slik at partiklene holder seg jevnt fordelt i melken. Prosessen foregår ved at melken presses raskt gjennom en smal dyse ved høyt trykk. Homogenisering har vært benyttet siden 1920-tallet og hindrer at fettet skiller seg fra resten av melken. Før det ble startet med homogenisering, ville det etter at melken hadde stått en stund, flyte opp et fløtesjikt på toppen av melken fordi fettet fløt opp, ved å homogenisere unngås dette.
Ole Johs. Brunæs
Ole Johannes Brunæs (født 4. februar 1936 i Göteborg, død 24. februar 2019 i Sandefjord) var en norsk industrileder og politiker (H). Han var stortingsrepresentant for Vestfold 1989–2001.
Han vokste opp i Oslo som sønn av industrimannen Johs. Brunæs og sykepleier Ingeborg Winding Sørensen. Faren var administrerende direktør i Joh. Petersen Aktieselskab og president i Norges Industriforbund.
Etter artium på Nordstrand høyere skole og Befalsskolen for kavaleriet utdannet han seg til sivilingeniør i skipsmaskinteknikk ved NTH. Etter et par år ved Nakskov Skibsværft i Danmark begynte han som konstruktør ved Framnæs Mekaniske Værksted i Sandefjord, hvor han ble teknisk direktør i 1973. I 1986 ble verftet omorganisert til et konsern, og Brunæs ble administrerende direktør i morselskapet Framnæs Industriutvikling. Omstillingen ble svært krevende for verftet. Fra 1988 til 1989 var Brunæs administrerende direktør i ingeniørbedriften Keftech ved gamle Kaldnes Mekaniske Verksted i Tønsberg.
Før han ble valgt til Stortinget fra Vestfold i 1989, var Brunæs medlem av Sandefjord bystyre 1980–1983, formann i Sandefjord Høyre 1980–1986 og formann i N.A.F. og NHOs avdelinger i Vestfold og Telemark 1984–1989. Han hadde også vært formann i Norske sivilingeniørers forening. På Stortinget var Brunæs medlem av Stortingets sosialkomité 1989–1993 og Stortingets samferdselskomité 1993–2001. I sin siste stortingsperiode var han sykmeldt i tre år frem til desember 2000, og Ellen Gjerpe Hansen møtte i hans sted. Brunæs søkte ikke renominasjon til Stortinget foran valget i 2001.
.gm
.gm er Gambias nasjonale toppnivådomene (ccTLD) for Internett.
Eksterne lenker
Toppdomän
Shepway
Shepway er et administrativt distrikt i Kent i det sørøstlige England. Administrasjonsbyen er Folkestone.
Både motorveien M20 og Kanaltunnel-linjen går gjennom distriktet, og den vestlige enden av Kanaltunnelen ligger i Cheriton, som er en del av Folkestone.
Egenaffin
Egenaffin henviser innenfor matematikk til en fraktal hvis deler er skalert med forskjellige faktorer i x- og y-retningen. For å kunne forstå egenlikheten til disse fraktalene, må de først re-skaleres ved hjelp av en anisotropisk affin transformasjon.
Charles Waring Darwin
Charles Waring Darwin (født 6. desember 1856, død 28. juni 1858) var det siste av barna til Charles Darwin og Emma Darwin. Han var deres tiende barn og sjette gutt.
Gutten skal ha blitt født «without the full share of intelligence».
Charles Darwin fryktet allerede at det nære slektskap mellom hans og Emmas familier bidro til barnas svekkelse på forskjellige områder, og dette var en frykt som fant sitt uttrykk også i hans hovedverk «The Origin of Species» der Darwin raser mot de «onde» følger av innavl.
Charles Waring Darwin var 18 måneder gammel da han døde av skarlagensfeber.
Referanser
Famille Darwin-Wedgwood
Ishockey-VM 2015 (elitedivisjonen) – Tropper
Troppene til Ishockey-VM 2015 inneholder samtlige 16 tropper som ble tatt ut til Ishockey-VM 2015 i Tsjekkia fra 1. til 17. mai 2015. Hver av de 16 nasjonene som deltok i mesterskapet skulle registrere minst 15 løpere (angreps- og forsvarsspillere) og to målvakter og maksimalt 20 løpere og 3 målvakter. Alle aldre er som de er ved starten av turneringen (1. mai 2015).
De første 19 spillerne ble offentliggjort av Hockey Canada den 14. april 2015. San Jose Sharks' hovedtrener Todd McLellan ble samtidig utnevnt til landslagstrener for turneringen. Den 26. april ble en 21-manns tropp offentliggjort, inkludert superstjernen Sidney Crosby, som spiller sitt første VM siden 2006 (hvor han noterte seg for 8 mål og 8 assist). Den innledende registreringen av 21 spillere og 2 målvakter ble foretatt den 30. april 2015.
De første 24 spillerne ble offentliggjort av det danske ishockeyforbundet den 27. april 2015. Den innledende registreringen av 15 spillere og 2 målvakter ble foretatt den 30. april 2015. Den danske troppen var preget av mangelen på NHL-stjerner: målvakten Frederik Andersen (Anaheim Ducks) og Lars Eller (Montreal Canadiens) var opptatt med Stanley Cup-sluttspillet; Peter Regin (Rockford IceHogs) og Nicklas Jensen (Utica Comets) var opptatt med AHL-sluttspillet; Jannik Hansen (Vancouver Canucks) og Mikkel Bødker (Arizona) måtte melde avbud på grunn av skader, mens Frans Nielsen (New York Islanders) fikk ikke lov av klubben til å spille VM på grunn av tidligere skader. Den eneste spilleren i Jan Karlssons tropp med NHL-erfaring var backen Oliver Lauridsen med sine 16 NHL-kamper. Dessuten valgte Danmarks beste forsvarsspiller, den kontraktløse Philip Larsen (Jugra Khanty-Mansijsk, KHL), å takke nei til VM-spill grunnet frykten for å få en skade uten å ha en ny kontrakt.
Norges tropp, bestående av 3 målvakter, 8 backer og 14 løpere, ble offentliggjort den 27. april 2015. Den 19-årige backen Mattias Nørstebø og den 22-årige løperen Mathias Trettenes får sin VM-debut under turneringen. Troppen ble registrert den 30. april 2015.
Michiko av Japan
Michiko (født 20. oktober 1934 i Tokyo som Michiko Shōda) er tidligere keiserinne av Japan. Hun er gift med tidligere keiser Akihito og var den første med borgerlig bakgrunn som giftet seg inn i det keiserlige hus. Etter hennes mann keiserens abdikasjon, fikk hun tittelen Hennes Majestet Keiserinne Emirata (Her Majesty The Empress Emirata, som betyr at hun er den tidligere keiserinnen).
Bakgrunn
Michiko er datter av Hidesaburo Shōda, som var en av sønnene til grunnleggeren av Nissin Flour Milling Co. og senere ble konsernsjef av samme selskap. Hun fikk universitetsutdannelse ved det private kvinneuniversitetet Seishin Joshi Daigaku i Tokyo, der hun studerte språk og litteratur. Hun har også studert ved Harvard University i USA og University of Oxford i Storbritannia.
Ekteskap og barn
Michiko ble gift med kronprins Akihito i 1959. Keiserparet kom på Japans trone, krysantemumtronen, etter at keiser Hirohito døde i 1989.
Keiserparet har tre barn:
Utmerkelser
Michiko er innehaver av storkors av St. Olavs Orden og er ridder av Elefantordenen.
Thomas Kastrup-Larsen
Thomas Kastrup-Larsen (født 3. februar 1973 ) er en dansk lokalpolitiker for Socialdemokratiet og var borgermester i Aalborg kommune fra 1. januar 2014 til 31. mai 2023.
Han satt i kommunalbestyrelsen (kommunestyret) siden 1998. I perioden 2007 til 2014 var han rådmann for Sundhed og Bæredygtig Udvikling. Han fungerte også som borgermester i Aalborg i en periode i 2012.
Den gamle protestantiske gravlund i Macao
Den gamle protestantiske gravlund i Macao (kinesisk: 基督教坟 场) ble anlagt av Det britiske Ostindiakompani i 1821 i Macao på grunn av mangelen av et gravsted for protestanter i denne portugisiske katolske kolonien.
Macaos myndigheter forbød gravlegging av andre enn katolikker innen byens murer, og utenfor barrieren mot kinesisk område motsatte kineserne seg begravelse av utlendinger. Dermed var de britiske, amerikanske og nordeuropeiske handelsfolk henvist til å foreta sine begravelser i all hemmelighet nattestider utenfor bymuren, men innenfor barriereporten Porta de Cerco. Men der risikerte de å bli konfrontert av kineserne eller av at gravene ble desekrert etter at gravfølget hadde trukket seg tilbake. Det var også kinesiske graver i dette området.
Folk fra Storbritannia, USA, Nederland, Danmark, Sverige og Tyskland er gravlagt på gravlunden.
Gravlunden ble stengt for ytterligere begravelser i 1858, og det er grunnen til at det nå kalles den gamle protestantiske gravlund. Ved siden av ligger Morrison Chapel, navngitt etter Robert Morrison, som selv ble gravlagt der.
Hans kone Mary ligger også der, og deres sønn James, død 5. mars 1811 og opprinnelig gravlagt annetsteds, ligger rett ved siden av henne. Den engelske maleren George Chinnery (1774–1852) ligger også der; han bodde i Macao i 27 år. Man finner også gravene til for eksempel løytnant Joseph H. Adams (barnebarn av USAs president John Adams og nevø av president John Quincy Adams), Anders Ljungstedt, Edmund Roberts, Henry Spencer Churchill og Sir Humphrey Lee Fleming Senhouse.
Kapellet på gravlunden ble bygd av Ostindiakompaniet i 1831, og ombygd og gjenkonsekrert i 1921
New York Giants i NFL-sesongen 2023
New York Giants spiller i lagets 99. sesong i National Football League og andre under hovedtrener Brian Daboll og general manager Joe Schoen. Giants vil forsøke å forbedre på fjorårets sesongresultat på 9–7–1 og nå sluttspillet to år på rad for første gang siden 2006 og 2007.
Free agents
Kilde:
Signeringer
Kilde:
Terminliste
Noter <!--
Conference
-->
GR
GR eller Gr kan vise til:
Ole Reiersen Lilleholt
Ole Reierssen Lilleholt (født 8. juli 1836, død 21. oktober 1914) var stortingsmann fra Holt i Aust-Agder, sønn av Reier Thorsen Lilleholt. Fra 1880 til 1888 representerte han Nedenes amt på Stortinget, hele tiden som medlem av budsjettkomiteen. Han ble med i Stortingets venstreforening da denne ble dannet.
I 1852 var Ole Lilleholt kontorist hos lensmannen i Holt og sorenskriveren i Tvedestrand. Fra 1853 til 1861 jobbet han i butikk i Tvedestrand. Deretter var han fra 1861-64 selv handelsmann i byen, før han fra 1864-80 var kontorfullmektig. Han var banksjef sparebanken fra 1858 til 1865, deretter kasserer i banken til 1900.
Lilleholt var medlem av bystyret i mange år, ordfører 1886-1894. Videre var han forlikskommissær 1871-87.
Lutheran Churches of the Reformation
Lutheran Churches of the Reformation (LCR) er et luthersk trossamfunn i USA som ble stiftet i 1964 av grupper med røtter i Missourisynoden.
Goran Trpevski
Goran Trpevski (født 2. mars 1977 i Malmö er en svensk tidligere fotballspiller.
Forcalquier
Forcalquier er en kommune i departementet Alpes-de-Haute-Provence i regionen Provence-Alpes-Côte d'Azur sørøst i Frankrike.
Telecom Tower
Telecom Tower, eller BT Tower, i London, tidligere Post Office Tower eller London Telecom Tower, er en høy sylindrisk bygning i bydelen Camden. Selve bygningen er 175 m høy med en antenneseksjon som gir hele bygget en total høyde på 188 m, og var i mange år Londons høyeste bygning.
Tårnet ble reist i åra 1963 til 1966 for det britiske postverket (General Post Office) på ei tomt som tidligere rommet BBCs nasjonale distribusjonssenter. Tårnet var en del av et nasjonalt nett for mikrobølgelink. Det hadde en underjordisk bunker som sivilt nøkkelpersonell raskt kunne evakuere til i tilfelle krig. Det var videre passasje til Victorialinjen, som kunne tjene som en underjordisk forbindelse mellom de viktigste sivile installasjonene i sentrale London.
Foruten kontorer og tekniske installasjoner hadde tårnet utsiktsgallerier og den roterende restauranten «Top of the Tower» i 35. etasje, og var åpen for publikum. Omkring en million mennesker rakk å besøke tårnet før en bombe eksploderte på restaurantens herretoalett 31. oktober 1971. Den anarkistiske gruppa Angry Brigade tok på seg ansvaret for bomben. Året etter ble tårnet stengt for besøkende. I 1991 ble BT Tower overgått av Canary Wharf Tower i høyde.
Like til midten av 1990-tallet var Telecom Tower en offisiell hemmelighet, og eksisterte ikke på britiske kart. I 2003 ble Telecom Tower klassifisert som verneverdig; det betyr at fasaden ikke kan endres og at antennene - mange av dem er ikke lenger i bruk - ikke kan fjernes.
Jesper Krogedal
Jesper Krogedal (født 15. januar 1911, død 13. oktober 1986) var en norsk emissær, treskjærer, sanger og salmedikter fra Ganddal i Sandnes.
Han var tilknyttet Norsk Luthersk Misjonssamband, og var kretsformann i Stavanger krets 1964–67. Han har skrevet sangene «Kor stort min Gud», «Eg ville gjerne eiga», «Verda treng Kristus» og «Takk at vi nå kan gå mett fra vårt bord».
Tyngdekraft
Tyngdekraften eller tyngden til en masse er kraften den er utsatt for i et gravitasjonsfelt. Befinner dette seg i et ikke-inertielt system, vil treghetskrefter også kunne bidra til tyngdekraften. Dette er tilfelle på Jorden hvor det dominerende bidraget til tyngdekraften skyldes gravitasjonskraften rettet mot Jordens sentrum minus et mye mindre bidrag fra sentrifugalkraften forårsaket av dens rotasjon. Dette bidraget varierer med breddegraden.
Som alle andre krefter angis tyngdekraften i SI-systemet i enheten newton (N). Den kan mest direkte måles med en fjærvekt og vil ha en verdi som er litt avhengig av hvor på Jorden målingen blir gjort. Med tyngden til en gjenstand mener man det samme som tyngdekraften den er utsatt for. Men ofte forbinder man tyngde heller med hva bruken av en skålvekt ville vise. Da er den naturlige måleenhet kilogram (kg), noe som også gjøres i dagligtale.
Tyngdekraften på en masse i fritt fall vil avhenge av hvilket referansesystem den måles i. I et inertialsystem er den kun påvirket av gravitasjonskraften og vil få en akselerasjon som er gitt ved Newtons andre lov. Derimot vil den i et medfølgende, akselerert referansesystem ikke være påvirket av noen krefter og være i ro. Massen sies da å være «vektløs» fordi tyngdekraften på den er null. Dette gjelder også for bevegelsen til en planet i en Kepler-bane om Solen eller for Månens bevegelse om Jorden.
Likedan vil en person langt borte fra alle graviterende masser, ikke føle noen tyngdekraft. Men utsettes hen for en akselerasjon, vil dette føles som en kraft som ikke kan skilles fra en vanlig gravitasjonskraft. På et romskip kan dette benyttes til å lage «kunstig gravitasjon».
Definisjon
Tyngdekraften F som virker på en masse m som befinner seg i et gravitasjonsfelt kan generelt skrives som
hvor g kalles for tyngdeakselerasjonen. Den utgjør et vektorfelt og kan derfor kalles for tyngdefeltet. I allminneliget består det av to deler,
der den første delen skyldes selve gravitasjonsfeltet og er gitt ved Newtons gravitasjonslov. Den andre delen ga  er bidraget som kan oppstå hvis referansesystemet som benyttes, ikke er inertielt, men er utsatt for en akselerasjon.
Antas Jorden å være nøyaktig kuleformet, er gravitasjonsfeltet rettet mot dens sentrum. Dets styrke på overflaten følger direkte fra gravitasjonsloven som hvor G er Newtons gravitasjonskonstant, M er Jordens masse og R dens radius. Setter man inn deres numeriske verdier, blir Hvis dette var det eneste bidraget til tyngdekraften, ville en masse på 1 kg være utsatt for en tyngdekraft på 9.82 N.